Smernica Komisie 1999/23/ES
z 9. apríla 1999,
ktorou sa prispôsobuje technickému pokroku smernica Rady 93/33/EHS o ochranných zariadeniach určených k zabráneniu neoprávneného použitia dvoj- alebo trojkolesových motorových vozidiel
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 92/61/EHS z 30. júna 1992 o typovom schválení dvojkolesových alebo trojkolesových motorových vozidiel [1] zmenenú a doplnenú aktom o pristúpení Rakúska, Fínska a Švédska, najmä na jej článok 16,
so zreteľom na smernicu Rady 93/33/EHS zo 14. júna 1993 o ochranných zariadeniach určených k zabráneniu neoprávneného použitia dvoj- alebo trojkolesových motorových vozidiel [2], najmä na jej článok 4,
(1) keďže smernica 93/33/EHS je jednou zo samostatných smerníc postupu ES typového schvaľovania zavedeného smernicou 92/61/EHS; keďže z tohto dôvodu ustanovenia smernice 92/61/EHS týkajúce sa systémov vozidla, komponentov a samostatných technických jednotiek platia pre uvedenú smernicu;
(2) keďže rozvoj technológie teraz umožňuje prispôsobiť smernicu Rady 93/33/EHS technickému pokroku; keďže v záujme zabezpečenia správneho fungovania systému typového schvaľovania ako celku je potrebné objasniť alebo doplniť niektoré ustanovenia príslušnej smernice;
(3) keďže pre tento účel je potrebné upraviť ustanovenia týkajúce sa uhlu zablokovania riadenia štvorkoliek a ustanovenia týkajúce sa odstránenia kľúča zo zariadení typu 3 určených na montáž na trojkolky a štvorkolky; keďže okrem toho sa považuje za vhodné, aby boli dvoj- a trojkolesové motorové vozidlá vybavené ochrannými zariadeniami zabraňujúcimi neoprávnenému použitiu, schválenými pre štvorkolesové motorové vozidlá;
(4) keďže opatrenia uvedené v tejto smernici sú v súlade so stanoviskom Výboru pre prispôsobenie sa technickému pokroku založeného podľa článku 13 smernice Rady 70/156/EHS [3] naposledy zmenenej a doplnenej smernicou Európskeho parlamentu a Rady 98/91/ES [4],
PRIJALA TÚTO SMERNICU:
Článok 1
Príloha I k smernici 93/33/EHS sa týmto mení a dopĺňa podľa prílohy k tejto smernici.
Článok 2
1. S účinnosťou od 1. januára 2000 nesmú členské štáty z dôvodov týkajúcich sa ochranných zariadení určených k zabráneniu neoprávneného použitia:
- odmietnuť udeliť typu dvoj- alebo trojkolesového vozidla alebo typu ochranného zariadenia určeného k zabráneniu neoprávneného použitia ES typové schválenie,
- zakázať registráciu, predaj alebo uvedenie do prevádzky dvoj alebo trojkolesových motorových vozidiel alebo predaj alebo uvedenie do prevádzky ochranných zariadení určených k zabráneniu neoprávneného použitia,
ak ochranné zariadenia určené k zabráneniu neoprávneného použitia spĺňajú požiadavky smernice 93/33/EHS zmenenej a doplnenej touto smernicou.
2. S účinnosťou od 1. júla 2000 členské štáty odmietnu udeliť ES typové schválenie akémukoľvek typu dvoj- alebo trojkolesového motorového vozidla z dôvodov týkajúcich sa ochranných zariadení určených k zabráneniu neoprávneného použitia alebo akémukoľvek typu ochranného zariadenia určeného k zabráneniu neoprávneného použitia, ak nie sú splnené požiadavky smernice 93/33/EHS zmenenej a doplnenej touto smernicou.
Článok 3
1. Členské štáty najneskôr do 31. decembra 1999 prijmú opatrenia nevyhnutné na dosiahnutie súladu s touto smernicou. Bezodkladne o tom informujú Komisiu.
Tieto opatrenia budú uplatňovať od 1. januára 2000.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 4
Táto smernica nadobúda účinnosť 20. deň po jej uverejnení v Úradnom vestníku Európskych spoločenstiev.
Článok 5
Táto smernica je adresovaná členským štátom.
V Bruseli 9. apríla 1999